Die omstrede God in Dinsdagaand se SPITS op kykNET!
Die omstrede God is Dinsdagaand op die kassie! Die aktuele program SPITS, wat Dinsdagaand (14 September) om 21:00 op kykNET uitgesaai word, gaan 'n insetsel wy aan hierdie omstrede publikasie.Theunis Nel is die aanbieder en die regisseur is Frederik de Jager.
Hier volg meer inligting oor die insetsel:
Is daar werklik 'n God? Hierdie vraag het 'n jaar of twee gelede 'n woeste debat op 'n Afrikaanse internetjoernaal veroorsaak, toe maande lank duisende driftige briewe soontoe afgestuur is. 400 hiervan het nou 'n ewe omstrede boek geword met die titel Die omstrede God. Vraag is: Hoe dan dat Afrikaners nou so heftig in die openbaar twyfel? SPITS het by van die vernaamste debatteerders gaan hoor - van die skerpste ateïs tot die hoogste kerkman tot 'n bekende digteres wat nie meer alles glo nie.
Thomas Mollett (mede-samesteller), Sakkie Spangenberg (teoloog), Kleinboer (skrywer), Maryna Blomerus (organiseerder: UKkasie) en George Claassen (hoofredaksielid van Die Burger) is van die deelnemers aan die debat wie se standpunte in hierdie insetsel gehoor gaan word.
Diegene wat Dinsdagaand se program misloop kan dit steeds sien tydens die volgende herhalings:
Donderdag 16 September om 11:00.
Lesers in die buiteland kan na SPITS kyk via die KuduClub se live streaming.
Die omstrede God is by voorste boekhandelaars beskikbaar en kan ook bestel word by www.sun-e-shop.co.za of (021) 808 2401. Navrae kan gerig word aan africansumedia@sun.ac.za.